1. ปัจจัยความเสี่ยง

1.1 ความเสี่ยงในการประกอบธุรกิจ

1.1.1 ความเสี่ยงจากการพึ่งพาลูกค้าเฉพาะกลุ่ม

บริษัทประกอบธุรกิจผลิตและจำหน่ายอิฐมวลเบา แผ่นผนังและพื้นคอนกรีตมวลเบา
เคาน์เตอร์มวลเบาสำเร็จรูปและคานทับหลังมวลเบา เพื่อเป็นวัสดุที่ใช้ในการก่อสร้าง ณ วันที่ 7
กุมภาพันธ์ 2556 บริษัทมีผู้ถือหุ้นรายใหญ่จำนวน 2 ราย ประกอบด้วยบริษัทเอสซีจี ผลิตภัณฑ์ก่อสร้าง
จำกัด และบริษัทแลนด์ แอนด์ เฮ้าส์ จำกัด (มหาชน) ถือหุ้นบริษัทรวมกันในสัดส่วนร้อยละ 88.78
(รายละเอียดตามส่วนที่ 2 ข้อ 2.1 ความเป็นมาและการเปลี่ยนแปลงและพัฒนาการที่สำคัญ)
การจำหน่ายส่วนใหญ่ผ่านผู้ถือหุ้นรายใหญ่ บริษัทย่อย บริษัทร่วม ของผู้ถือหุ้นรายใหญ่
และมีกรรมการร่วมกัน ได้แก่บริษัทเอสซีจี เน็ตเวิร์ค แมเนจเม้นท์ จำกัด บริษัทเอสซีจี เทรดดิ้ง
จำกัด บริษัทสยาม ซานิทารีฟิตติ้งส์ จำกัด และบริษัทกระเบื้องทิพย์ จำกัด
มียอดสั่งซื้อสินค้าจากบริษัทรวมกันจำนวน 1,464.82 ล้านบาท หรือคิดเป็นสัดส่วนร้อยละ 67.85
ของรายได้จากการขายรวม และบริษัทแลนด์ แอนด์ เฮ้าส์จำกัด(มหาชน) และบริษัทย่อย/บริษัทร่วม
มียอดสั่งซื้อสินค้าจากบริษัทรวมกันจำนวน 63.64 ล้านบาท หรือคิดเป็นสัดส่วนร้อยละ 2.95
(รายละเอียดตามส่วนที่ 2 ข้อ 11 รายการระหว่างกัน)
ทำให้บริษัทมีความเสี่ยงหากมีการเปลี่ยนแปลงผู้ถือหุ้นรายใหญ่เนื่องจากกลุ่มผู้ถือหุ้นรายใหญ่ดังกล่าวอาจจะไม่ให้ความสำคัญกับการซื้อสินค้าของบริษัทเท่าที่ควร
ซึ่งจะทำให้รายได้จากการขายของบริษัทลดลงและกระทบต่อผลการดำเนินงานของบริษัทในอนาคตได้

อย่างไรก็ตาม เนื่องจากการผลิตผลิตภัณฑ์อิฐมวลเบา แผ่นผนังและแผ่นพื้นคอนกรีตมวลเบา
เคาน์เตอร์มวลเบาสำเร็จรูป และคานทับหลังมวลเบา บริษัทเป็นผู้ประกอบการรายใหญ่
และกระบวนการผลิตต้องอาศัยเทคโนโลยีที่ทันสมัยรวมทั้งผลิตภัณฑ์ของบริษัทมีคุณสมบัติพิเศษเฉพาะตัวที่เป็นที่ต้องการในการก่อสร้างสมัยใหม่
ซึ่งตรงกับความต้องการใช้ของกลุ่มผู้ถือหุ้นรายใหญ่ดังกล่าว และตรงกับความต้องการใช้ของ
ผู้รับเหมา ก่อสร้างรายอื่นๆทั่วไป
เนื่องจากผลิตภัณฑ์ของบริษัทช่วยให้การก่อสร้างเป็นไปได้รวดเร็วและก่อให้เกิดการประหยัดในด้านต่างๆ
ในการก่อสร้าง (รายละเอียดตามส่วนที่ 2 ข้อ 3.2.1
นโยบายและลักษณะการตลาดของผลิตภัณฑ์ที่สำคัญ)
นอกจากนี้บริษัทยังให้ความสำคัญกับการขยายฐานลูกค้าไปยังลูกค้ากลุ่มเป้าหมายรายอื่นๆ
เพื่อเป็นการหาลูกค้ารายใหม่ๆ เพิ่มขึ้น นอกเหนือจากกลุ่มผู้ถือหุ้นรายใหญ่ดังกล่าว ได้แก่
ตัวแทนจำหน่าย กลุ่มเอกชนทั่วไป หน่วยงานราชการ และลูกค้าต่างประเทศ เป็นต้น

1.2 ความเสี่ยงเกี่ยวกับการผลิต

1.2.1 ความเสี่ยงจากการรับบริการทางเทคนิคจาก HEBEL ประเทศเยอรมนี

บริษัทผลิตและจำหน่ายอิฐมวลเบา แผ่นผนังและพื้นคอนกรีตมวลเบา เคาน์เตอร์มวลเบาสำเร็จรูป
และคานทับหลังมวลเบา เดิมอาศัยเทคโนโลยีการผลิตของ HEBEL ประเทศเยอรมนี
(รายละเอียดตามส่วนที่ 2 ข้อ 3.1 ลักษณะผลิตภัณฑ์หรือบริการ) ตั้งแต่เริ่มประกอบธุรกิจ โดย
HEBELได้ให้บริการทางเทคนิคแก่บริษัทและอนุญาตให้บริษัทใช้เครื่องหมายการค้า
โดยบริษัทได้ลงนามในสัญญาให้บริการทางเทคนิคกับ HEBEL
บริษัทต้องจ่ายค่าบริการทางเทคนิคและค่าตอบแทนการใช้เครื่องหมายการค้าซึ่งบริษัทได้ปฏิบัติตามสัญญาดังกล่าวมาโดยตลอด

ปัจจุบันเทคโนโลยีการผลิตอิฐมวลเบามีการเปลี่ยนแปลงและมีความหลากหลายของเทคโนโลยีมากขึ้น
อีกทั้งยังมีจำนวนผู้ให้บริการเทคนิคสำหรับการผลิตอิฐมวลเบาเพิ่มขึ้น
ประกอบกับบริษัทมีการพัฒนากระบวนการผลิตให้มีประสิทธิภาพอย่างต่อเนื่อง
รวมทั้งได้จัดตั้งหน่วยงานที่ดูแลเกี่ยวกับการควบคุมคุณภาพและการวิจัยและพัฒนา
รวมถึงการฝึกอบรมวิศวกรและพนักงานอย่างต่อเนื่อง
ทำให้บริษัทมีความสามารถในการพัฒนาเทคโนโลยีของตนเอง
บริษัทจึงไม่มีการทำสัญญาเพื่อรับบริการทางเทคนิคกับผู้ให้บริการเพียงรายเดียวอีกต่อไป
ทำให้สามารถจัดหาเครื่องจักรที่มีประสิทธิภาพและนำเทคโนโลยีต่างๆที่มีอยู่ในปัจจุบันสำหรับอุตสาหกรรมการผลิตอิฐมวลเบามาประยุกต์ใช้ได้อย่างเหมาะสม

ปัจจุบันบริษัทมีเทคโนโลยีที่ได้มาตรฐานในการผลิตอิฐมวลเบา แผ่นผนังและพื้นคอนกรีตมวลเบา
เคาน์เตอร์มวลเบาสำเร็จรูป และคานทับหลังมวลเบา
ดังจะเห็นได้จากการที่ผลิตภัณฑ์บริษัทได้รับการรับรองมาตรฐานผลิตภัณฑ์อุตสาหกรรม เลขที่
มอก.1505-2541 และ เลขที่ มอก.1510-2541 จากสำนักงานมาตรฐานผลิตภัณฑ์อุตสาหกรรม
กระทรวงอุตสาหกรรม และได้รับการรับรองระบบ มาตรฐานสากล ISO 9001:2008 ทุกระบบงาน
จาก UKAS ประเทศอังกฤษ ทั้ง 4 โรงงาน

1.2.2 ความเสี่ยงเกี่ยวกับการจัดหาวัตถุดิบที่ใช้ในการผลิต

บริษัทเป็นผู้ผลิตและจำหน่ายอิฐมวลเบา แผ่นผนังและแผ่นพื้นคอนกรีตมวลเบา
เคาน์เตอร์มวลเบาสำเร็จรูป และคานทับหลังมวลเบา ซึ่งต้องใช้ปูนซีเมนต์ ทราย ปูนขาว ยิปซั่ม
เหล็กเส้น และสารกระจายฟองอากาศ เป็นวัตถุดิบสำคัญในการผลิต (รายละเอียดตามส่วนที่ 2 ข้อ
3.3.2 การจัดหาวัตถุดิบ) และโดยที่วัตถุดิบดังกล่าวเป็นวัถุดิบสำคัญที่ใช้ในอุตสาหกรรมวัสดุก่อสร้าง
ดังนั้นภาวะการฟื้นตัวของธุรกิจอสังหาริมทรัพย์อาจมีผลให้เกิดการขาดแคลนวัตถุดิบดังกล่าวได้

อย่างไรก็ตามบริษัทมีความสัมพันธ์อันดีกับผู้จำหน่ายวัตถุดิบมาโดยตลอด
รวมทั้งมีนโยบายในการจัดซื้อวัตถุดิบโดยพิจารณาถึงคุณภาพของวัตถุดิบเป็นสำคัญและสั่งซื้อในปริมาณที่เหมาะสมกับการใช้ในการผลิต
อีกทั้งวัตถุดิบที่สำคัญดังกล่าวข้างต้นซึ่งไม่รวมถึงสารกระจายฟองอากาศ
สามารถจัดหาจากภายในประเทศได้ทั้งหมด และวัตถุดิบส่วนใหญ่โดยเฉพาะปูนซีเมนต์
ปัจจุบันยังมีกำลังการผลิตส่วนเกินอยู่ ดังนั้นที่ผ่านมาบริษัทจึงไม่มีปัญหาเกี่ยวกับการขาดแคลนวัตถุดิบ
ในกรณีที่มีการขาดแคลนวัตถุดิบเกิดขึ้น บริษัทมีนโยบายรองรับโดยการทำสัญญา ซื้อวัตถุดิบระยะยาว

3.  ความเสี่ยงเกี่ยวกับการเข้ามาของคู่แข่งขันรายใหม่

การผลิตอิฐมวลเบาที่มีกระบวนการผลิตโดยใช้ Autoclave
ในขณะที่ภาวะอุตสาหกรรมอสังหาริมทรัพย์มีแนวโน้มที่จะเติบโตขึ้นทำให้มีความต้องการที่พักอาศัยเพิ่มขึ้นและมีความต้องการวัสดุอุปกรณ์ที่ใช้ในการก่อสร้างเพิ่มขึ้น
ปัจจัยดังกล่าวดึงดูดผู้ประกอบการรายใหม่เข้ามาดำเนินการผลิตอิฐมวลเบา
ซึ่งอาจส่งผลกระทบต่อส่วนแบ่งตลาดของบริษัทได้

อย่างไรก็ตาม
ภาวะการแข่งขันในตลาดปัจจุบันการที่มีผู้ผลิตรายใหม่เพิ่มเข้ามาในตลาดก่อให้เกิดภาวะการแข่งขันสูง
ขนาดของตลาดใหญ่ขึ้น และเนื่องจากบริษัทมีข้อได้เปรียบด้านเทคโนโลยีการผลิตที่มีประสิทธิภาพ
ตราสินค้าเป็นที่รู้จักและยอมรับจากลูกค้า และสามารถควบคุมต้นทุนการผลิตได้ อาทิเช่น
ต้นทุนพลังงานที่มีการนำพลังงานไอน้ำและ Gasifier มาใช้ อีกทั้งในการลดต้นทุนทางด้านค่าขนส่ง
นอกจากนี้การที่ผลิตภัณฑ์บริษัทได้รับการรับรองมาตรฐานผลิตภัณฑ์อุตสาหกรรมและได้รับการรับรองระบบมาตรฐานสากล
ISO 9001:2008 ทุกระบบงานมีผลให้ผลิตภัณฑ์ของบริษัทมีคุณภาพและเป็นที่ยอมรับของลูกค้าทั่วไป
ปัจจัยดังกล่าวข้างต้นทำให้บริษัทมีข้อได้เปรียบต่อการเข้ามาของผู้ผลิตรายใหม่

1.3 ความเสี่ยงด้านการบริหาร การจัดการ

1.3.1 ความเสี่ยงกรณีมีกลุ่มผู้ถือหุ้นรายใหญ่มากกว่าร้อยละ 75

ณ วันที่ 7 กุมภาพันธ์ 2556 บริษัทมีกลุ่มผู้ถือหุ้นรายใหญ่จำนวน 2 ราย ประกอบด้วย บริษัทเอสซีจี
ผลิตภัณฑ์ก่อสร้าง จำกัด และ บริษัทแลนด์ แอนด์ เฮ้าส์ จำกัด (มหาชน) ถือหุ้นบริษัทรวมกัน
คิดเป็นสัดส่วนร้อยละ 88.78 ของจำนวนหุ้นที่จำหน่ายได้แล้วทั้งหมด ของบริษัท
(รายละเอียดตามส่วนที่ 2 ข้อ 2.1 ความเป็นมาและการเปลี่ยนแปลงและพัฒนาการ ที่สำคัญ)
ทั้งนี้กลุ่มผู้ถือหุ้นรายใหญ่ดังกล่าวมีการดำเนินธุรกิจในลักษณะที่ใกล้เคียงกัน

สัดส่วนการถือหุ้นของกลุ่มผู้ถือหุ้นรายใหญ่ดังกล่าวที่มากกว่า 3 ใน 4 ทำให้
มีอำนาจในการควบคุมบริษัทและมีอิทธิพลต่อการตัดสินใจของบริษัทในทุกเรื่องที่ต้องได้รับอนุมัติจากที่ประชุมผู้ถือหุ้น
ดังนั้น
ผู้ถือหุ้นรายอื่นของบริษัทจึงมีความเสี่ยงจากการไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่กลุ่มถือหุ้นรายใหญ่เสนอให้ที่ประชุมผู้ถือหุ้นพิจารณา

อย่างไรก็ตาม เมื่อพิจารณาจากโครงสร้างจัดการของบริษัทประกอบด้วยคณะกรรมการบริษัท
คณะกรรมการตรวจสอบ และคณะกรรมการบริหาร จะเห็นได้ว่าบริษัท
มีการวางโครงสร้างการบริหารงานโดยบุคคลที่มีความรู้ความสามารถในการดำเนินธุรกิจ
และมีการกำหนดขอบเขตอำนาจหน้าที่ของคณะกรรมการชุดต่างๆ อย่างชัดเจนและโปร่งใส
และในกรณีการเข้าทำรายการที่เกี่ยวโยงกับกรรมการ ผู้ถือหุ้นรายใหญ่
และผู้มีอำนาจควบคุมในกิจการ รวมถึงบุคคลที่อาจมีความขัดแย้ง
บุคคลดังกล่าวจะไม่มีสิทธิออกเสียงในการอนุมัติรายการนั้นๆ

1.4 ความเสี่ยงด้านการเงิน

  1.4.1 ความเสี่ยงจากการที่บริษัทไม่สามารถปฏิบัติตามเงื่อนไขที่ระบุในสัญญาให้สินเชื่อ

ณ วันที่ 31 ธันวาคม 2555 บริษัทมียอดหนี้เงินกู้จากสถาบันการเงินจำนวน 95 ล้านบาท
เพื่อนำไปใช้สนับสนุนโครงการก่อสร้างโรงงานผลิตอิฐมวลเบาซึ่งตั้งอยู่ที่ นิคมอุตสาหกรรมหนองแค
จังหวัดสระบุรี เงินกู้ยืมนี้มีดอกเบี้ยในอัตราตลาด โดยกำหนดให้บริษัทต้องเบิกใช้เงินกู้
ดังกล่าวให้ครบถ้วนภายในกำหนดระยะเวลา 12 เดือน นับแต่วันทำสัญญา
เว้นแต่ยอมรับการยกเว้นเงื่อนไขหรือยอมรับการเลื่อนระยะเวลาดังกล่าว บริษัทตกลงชำระเงินกู้
และดอกเบี้ยเป็นรายเดือน โดยชำระภายในวันทำการสุดท้ายของทุกๆ เดือน

1.4.2 ความเสี่ยงจากอัตราแลกเปลี่ยนเงินตราต่างประเทศ

ณ วันที่ 31 ธันวาคม 2555
บริษัทมีเจ้าหนี้ค่าตอบแทนการใช้เครื่องหมายการค้าในสกุลเงินตราต่างประเทศตามที่ระบุในสัญญาจนถึงปี
2559 จำนวน 100,000 ยูโรต่อปี
ซึ่งบริษัทมิได้ทำสัญญาป้องกันความเสี่ยงเนื่องจากการทำสัญญาซื้อขายอัตราแลกเปลี่ยนล่วงหน้าเพื่อคุ้มครองความเสี่ยงด้านอัตราแลกเปลี่ยนข้างต้นอาจทำให้บริษัทมีค่าใช้จ่ายเพิ่มขึ้น
ซึ่งขณะนี้ยังไม่มีเหตุที่จะทำให้บริษัท
เชื่อได้ว่าอัตราแลกเปลี่ยนสำหรับเงินตราต่างประเทศดังกล่าวจะเปลี่ยนแปลงอย่างมีนัยสำคัญ
สำหรับส่วนของเจ้าหนี้อื่นซึ่งเป็นเจ้าหนี้ค่าซื้อเครื่องจักร จำนวน 1.49 ล้านยูโร
บริษัทได้ทำสัญญาเพื่อป้องกันความเสี่ยงจากสัญญาซื้อขายอัตราแลกเปลี่ยนล่วงหน้าเพื่อคุ้มครองความเสี่ยงนั้นแล้ว

1.5 ความเสี่ยงจากภัยธรรมชาติ

  1.5.1 ความเสี่ยงจากอุทกภัย

เนื่องด้วยบริษัทมีโรงงานตั้งอยู่ในนิคมอุตสาหกรรมบางปะอิน จังหวัดพระนครศรีอยุธยา
ซึ่งเป็นพื้นที่ที่ประสบอุทกภัยในปี 2554 ที่ผ่านมา ทำให้บริษัทไม่สามารถดำเนินการผลิตได้ชั่วคราว
อย่างไรก็ตามเพื่อคุ้มครองความเสี่ยงที่จะเกิดขึ้นจากเหตุการณ์อุทกภัย ทรัพย์สินทั้งหมด
บริษัทได้ทำประกันภัยความเสี่ยงภัยทุกประเภทซึ่งคุ้มครองภัยจากสถานการณ์อุทกภัยไว้แล้ว
รวมทั้งนิคมอุตสาหกรรมบางปะอินมีแผนในการลงทุนป้องกันน้ำท่วม
โดยโครงการดังกล่าวคาดว่าจะใช้เงินลงทุนประมาณ 700 ล้านบาท และดำเนินการแล้วเสร็จในปี
2555